LIIKMELEPING

Lepingu *sõlmimise kuupäev digitaalallkirjas*

|  |  |  |
| --- | --- | --- |
| **NÄITLEJA** | Nimi: | **[SISESTADA]** (edaspidi: **näitleja**) |
| Isikukood: | [sisestada] |
| Aadress: | [sisestada] |
| Teadete e-posti aadress / telefon: | [sisestada e-posti aadress]  [sisestada telefoni number] |
| Pangakonto nr (IBAN): | [sisestada] |

ja

|  |  |  |
| --- | --- | --- |
| **ÜHING** | Ärinimi: | **EESTI NÄITLEJATE LIIT MTÜ** (edaspidi: **ENL**) |
| Registrikood: | 80044655 |
| Aadress: | Sakala tn 3, Kesklinna linnaosa, Tallinn, Harju maakond, 10141 |
| Kontaktandmed: | Telefon +372-5341 5555, e-post enliit@enliit.ee |
| Esindaja seaduse alusel: | Tõnn Lamp, juhatuse liige, e-post t.lamp@enliit.ee |

keda nimetatakse edaspidi käesolevas lepingus eraldi: **pool** või koos: **pooled**

# Arvestades asjaolu, et:

# *Eesti Näitlejate Liit MTÜ (ENL) on kollektiivse esindamise organisatsioon autoriõiguse seaduse tähenduses, kes teostab kollektiivselt tema poolt esindatavate näitlejate kui teose esitaja varalisi õigusi;*

# *näitleja on teose esitaja autoriõiguse seaduse tähenduses, kellel tekivad teose esituse suhtes autoriõigusega kaasnevad isiklikud ja varalised õigused ning oma teose esituse varalisi õigusi on näitlejal õigus teostada iseseisvalt või kollektiivse esindamise organisatsiooni kaudu;*

# *näitleja soovib teostada enda kui teose esitaja varalisi õigusi kollektiivselt ENL-i kaudu;*

# *näitleja on avaldanud tahet ENL liikmeks vastuvõtmiseks;*

# *ENL on näitlejat enne käesoleva lepingu sõlmimist teavitanud ja talle tutvustanud kollektiivse esindamise organisatsiooni liikme garantiisid kooskõlas autoriõiguse seaduse §-iga 791;*

on sõlminud käesoleva liikmelepingu (edaspidi: **leping**) alljärgnevatel tingimustel:

1. **Üldsätted**
   1. Poolte õiguste ja kohustuste aluseks on leping koos selle kõigi lisade, täienduste ja muudatustega, ENL põhikiri, ENL organite (eelkõige üldkoosoleku, volikogu või juhatuse) otsused, ENL-is kehtestatud korrad ja reeglid, ENL poolt välisriikide kollektiivse esindamise organisatsioonidega sõlmitud lepingud, Eesti Vabariigis kehtivad õigusaktid ja normid (eelkõige autoriõiguse seadus).
   2. Kui mõni lepingu säte on kehtetu vastuolu tõttu seaduse imperatiivse sättega, siis ei muuda ühelgi juhul üksiku sätte kehtetus kehtetuks kogu lepingut.
2. **Lepingu ese ja eesmärk**
   1. ***Lepingu ja poolte eesmärgiks*** on garanteerida ENL-ile näitleja kui teose esitaja autoriõigusega kaasnevate varaliste õiguste üleminek ja näitleja esindusõigus selleks, et ENL saaks neid näitleja kui teose esitaja varalisi õigusi kollektiivselt teostada ning reguleerida sellega seoses poolte vahel lepingu alusel tekkiv õigussuhe ja näitleja esindamise ja näitleja teose esituse varaliste õiguste teostamise alused.
   2. ***Lepingu esemeks*** on näitlejale kuuluvad ja tulevikus kuuluma hakkavad teose esitaja varalised õigused, mis on tekkinud seoses näitleja poolsete teoste esitustega (interpretatsioonidega) minevikus ja tulevikus ning mille näitleja loovutab lepinguga ja lepingus sätestatud tingimustel ENL-ile nende õiguste kollektiivseks teostamiseks ENL-i kaudu.
3. **Kinnitused**
   1. Pooled kinnitavad teineteisele, et kõik lepingu sätted ja tingimused on üheselt arusaadavad ja mõistetavad ning leping vastab poolte tegelikule tahtele ning ükski lepingu tingimus ei kahjusta neid ebamõistlikult.
   2. Näitleja kinnitab, et:
      1. teda on ENL-i poolt enne käesoleva lepingu sõlmimist teavitatud ja talle on ENL-i poolt tutvustatud kollektiivse esindamise organisatsiooni liikme garantiisid kooskõlas autoriõiguse seaduse §-iga 791 ning ta on teadlik ENL-i põhikirja ja selle alusel kinnitatud dokumentidega näitlejale tagatud osundatud õigustest;
      2. ta on tutvunud ja teadlik ENL-i põhikirja, ENL-i organite otsuste ja ENL-is kehtestatud kordade ja reeglite sisust ning aktsepteerib neid;
      3. lepinguga ENL-ile üleantavad teose esitaja varalised õigused kuuluvad lepingu sõlmimise hetkel näitlejale ja need on näitleja poolt üleantavad vastavalt lepingus sätestatule ning et näitleja ei ole selliseid õigusi enne ENL-ile üleandmist võõrandanud ega koormanud kolmandate isikute õigustega;
      4. ta ei ole enne lepingu sõlmimist sõlminud oma teose esitaja õiguste teostamiseks ühtegi hetkel kehtivat lepingut välisriigi kollektiivse esindamise organisatsiooniga ega ole ühegi sellise välisriigi kollektiivse esindamise organisatsiooni liige, millest ta lepingu sõlmimisel ei oleks ENL-i vähemalt kirjalikku taasesitamist võimaldavas vormis teavitanud;
      5. ta on teadlik ja aktsepteerib, et lepingu kehtivuse ajal, kui tema teose esitaja varalised õigused on lepingust tulenevalt loovutatud nende kollektiivseks teostamiseks ENL-ile kui kollektiivse esindamise organisatsioonile autoriõiguse seaduse mõistes, ei saa näitleja neid kõnesolevaid õigusi ise teostada.
4. **Näitleja autoriõigusega kaasnevate varaliste õiguste üleandmine**
   1. Näitleja on teose esitaja autoriõiguse seaduse tähenduses, kes lepingu sõlmimise hetkeks on juba esitanud ja esitab tulevikus lepingu kehtivuse ajal erinevaid autoriõigusega kaitstud teoseid ning kelle vastav teose esitamine on teose esitus (interpretatsioon) autoriõiguse seaduse tähenduses (edaspidi: ***näitleja esitus***), mis on käsitletav autoriõigusega kaasnevate õiguste objektina ja kaitstud selle teose esituse suhtes tekkivate autoriõigusega kaasnevate õigustega (isiklikud ja varalised õigused) autoriõiguse seaduse tähenduses, mis kuuluvad näitlejale (so teose esitajale autoriõiguse seaduse mõistes.
   2. Käesolevaga annab näitleja ENL-ile kui kollektiivse esindamise organisatsioonile (autoriõiguse seaduse mõistes) üle (loovutab) lepingu sõlmimise hetkeks esitatud ja lepingu kehtivuse ajal tulevikus esitatavate näitleja esituste suhtes lepingu sõlmimise ajaks tekkinud ja lepingu kehtivuse ajal tulevikus tekkivad alljärgnevad näitleja kui teose esitaja varalised õigused nende kollektiivseks teostamiseks ilma territoriaalsete piiranguteta (so ülemaailmselt) (edaspidi: ***loovutatud näitleja varalised õigused***):
      1. lubada ja keelata seni fikseerimata näitleja esituse salvestamine mis tahes vormis või viisil või tehnilisele vahendile, seadmele või nende abil;
      2. lubada ja keelata näitleja esituse heli ja kujutise eraldi kasutamine juhul, kui need on salvestatud koos ja moodustavad ühtse terviku;
      3. lubada ja keelata näitleja esituse raadio, televisiooni, kaabellevivõrgu, satelliidi, arvutivõrgu või mistahes muu tehnilise vahendi, seadme, protsessi või lahenduse vahendusel edastamine ja taasedastamine (õigus teose esituse edastamiseks ja taasedastamiseks);
      4. lubada ja keelata näitleja esituse suunamine üldsusele mis tahes tehnilise vahendi, seadme või lahenduse abil väljaspool paika, kus esitus toimub, va. autoriõiguse seaduses selgesõnaliselt välistatud juhud;
      5. lubada ja keelata näitleja esituse salvestise otsene või kaudne, ajutine või alaline, osaline või täielik reprodutseerimine mis tahes vormis või mis tahes viisil (õigus teose esituse reprodutseerimisele);
      6. lubada ja keelata näitleja esituse salvestise mistahes vormis või viisil levitamine üldsusele, rentimine ja laenutamine või mistahes muul viisil üldsusele kasutada andmist (õigus teose esituse levitamisele);
      7. lubada ja keelata näitleja esituse salvestise üldsusele kättesaadavaks tegemine mistahes vormis või viisil või tehniliste vahendite, seadmete, protsesside või lahenduste abil selliselt, et isikud saavad näitleja esitust kasutada nende poolt individuaalselt valitud kohas ja ajal (õigus teose esituse üldsusele kättesaadavaks tegemisele);
   3. Lisaks lepingu punktis 4.2. (ühes alapunktidega) nimetatud loovutatud näitleja varalistele õigustele ja nende teostamisele annab näitleja ENL-ile kui kollektiivse esindamise organisatsioonile (autoriõiguse seaduse mõistes) üle (loovutab) õiguse koguda tasu näitleja esituse kasutamise eest sellisel viisil ja juhul, kus näitlejal on autoriõiguse seaduse kohaselt näitleja esituse kasutamise eest õigus saada õiglast tasu (õigus õiglasele tasule) või näitlejal on oma vastava õiguse teostamine kollektiivse esindamise organisatsiooni kaudu kohustuslik (õiguste kohustuslik kollektiivne teostamine) (*nt.* näitleja esituse isiklikeks vajadusteks kasutamise eest, fonogrammi üldsusele suunamise eest, audiovisuaalse teose rentimise eest jms.).
   4. ENL-il on õigus sõlmida loovutatud näitleja varaliste õiguste eelkõige välisriigis teostamiseks kokkuleppeid teiste kollektiivse esindamise organisatsioonidega, kuid ENL-il on õigus sõlmida kokkuleppeid ka teiste Eesti Vabariigi kollektiivse esindamise organisatsioonidega ka Eesti Vabariigi territooriumil loovutatud näitleja varaliste õiguste teostamisel koostöö tegemiseks.
   5. Kui näitleja on enne käesoleva lepingu sõlmimist sõlminud kehtiva lepingu välisriigi kollektiivse esindamise organisatsiooniga muuhulgas ka loovutatud näitleja varaliste õiguste teostamiseks ilma territoriaalsete piiranguteta mujal maalilmas, välja arvatud Eesti Vabariigi territooriumil või on samadel motiividel ja alustel sellise välismaise kollektiivse esindamise organisatsiooni liige, siis teostab ENL loovutatud näitleja varalisi õigusi üksnes Eesti Vabariigi territooriumil kuni leping loetakse automaatselt ilma etteteatamiseta lõppenuks alates sellest samast päevast, kui ENL sõlmib vastava välisriigi kollektiivse esindamise organisatsiooniga vastastikkuse kokkuleppe teineteise poolt teostatavate näitlejate kui teose esitaja autoriõigusega kaasnevate varaliste õiguste teostamiseks oma tegutsemise territooriumitel.
   6. ENL-il on kõik õigused kaitsmaks loovutatud näitleja varalisi õigusi ning vajadusel rakendada antud õiguste rikkumise korral omal parimal äranägemisel kõiki seadusest tulenevaid õiguskaitsevahendeid. ENL võib mistahes kohtuasjades ja -menetlustes ühineda näitlejaga või muude isikutega hageja või kostja poolel ning algatada kohtuasju- ja menetlusi, kriminaalmenetlusi ENL või näitleja nimel. Sellisel juhul kohustub näitleja jagama ENL-iga kogu loovutatud näitleja varaliste õiguste kaitsmiseks ja rikkumiste lahendamiseks vajaliku teabe ja dokumentidega, mida ENL peab vajalikuks ja mille saamise päringuga ENL näitleja poole pöördub.
   7. Loovutatud näitleja varaliste õiguste teostamise ulatuse, tingimused jms praktikas määrab ja otsustab ENL omal äranägemisel oma organite (üldkoosoleku, volikogu ja juhatuse) kaudu.
   8. Loovutatud näitleja varaliste õiguste näitleja poolt ENL-ile üle andmise (loovutamise) tunnistuseks on käesolev leping, kuid ENL taotlusel kohustub näitleja andma selle kohta ENL-ile ka eraldi kirjalikus vormis tunnistuse ning seda vajadusel ka korduvalt. Samuti kohustub näitleja allkirjastama ENL-i vastaval taotlusel viivitamatult kõik volikirjad, kokkulepped, taotlused, kooskõlastused ja muud dokumendid ning tegema vajadusel ka muud toimingud, mis ENL-il on vajalikud lepingust tulenevate loovutatud näitleja varaliste õiguste kollektiivseks teostamiseks.
5. **Tasu**
   1. ENL kogub oma liikmetest ja esindatavatest näitlejate kui teose esitajate teoste esituste kasutamise eest nende nimel tasu (litsentsitasu, õigusega õiglasele tasule ettenähtud tasu jms). ENL poolt kollektiivselt teostatud näitlejate teoste esituste varaliste õiguste kasutamisest saadud ja laekunud tasud (so õigustest saadava tasu autoriõiguse seaduse tähenduses) jaotab ja maksab ENL vastavalt ENL organite (üldkoosoleku, volikogu ja juhatuse) poolt kehtestatud korrale sõltuvalt teoste esituste tegelikust kasutamisest võimalikult proportsionaalselt ENL liikmetest ja esindatavatest näitlejate vahel.
   2. ENL-il on enne õigustest saadud ja kogutud tasude jaotamist ja väljamaksmist õigus arvata õigustest saadud ja kogutud tasust maha ENL tegevusega seotud halduskulude katmiseks vajalikud summad (so haldustasud). Lisaks sellele on ENL-il õigus õigustest saadud ja kogutud tasudest pärast eelmises lauses nimetatud haldustasude mahaarvamist jaotamisele ja maksmisele kuuluvast tasust teha mahaarvamisi kasutamiseks ENL-i liikmetest ja esindatavatest näitlejate ühiste huvidega seotud eesmärkidel. Kõik käesolevas punktis nimetatud mahaarvamisi puudutavad otsused võtavad vastu ENL organid.
   3. Saadaolevad summad jaotab ja maksab ENL liikmetest ja esindatavatest näitlejatele välja vastavalt ENL organite poolt kehtestatud tähtaegadele ning saadaolevate summade jaotamine ja väljamaksmine toimub vähemalt ühel korral kalendriaastas, kuid hiljemalt seaduses sätestatud tähtaja möödudes selle majandusaasta lõpust, kui õigustest saadav tasu koguti. Näitlejale jaotatava ja välja makstava tasu suurus arvutatakse näitleja poolt ENL-ile näitleja esituste registreerimisel esitatud andmete põhjal. ENL jaotab ja maksab saadaolevad summad välja üksnes ENL-is korrektselt registreeritud teoste esituste eest ning ENL ei ole kohustatud jaotama ja välja maksma saadaolevaid summasid teoste esituste eest, mida ei ole ENL-is registreeritud. Jaotamisele ja väljamaksmisele kuuluva summa kannab ENL pangaülekandega lepingu preambulas näidatud näitleja pangakontole. Kui vastav kohustus ei tulene otsesõnu seadusest, siis jaotab ja maksab ENL saadaolevad summad kolmandatele isikutele välja üksnes näitleja vastava kirjaliku volituse alusel.
   4. Juhul kui ENL-il on Eesti Vabariigi õigusaktidest tulenevalt vastav kohustus, siis peab ENL näitlejale õigustest saadud ja kogutud tasu jaotamisel ja väljamaksmisel jaotatavast ja väljamakstavast summast kinni tulumaksu õigusaktides ettenähtud ulatuses. ENL ei arvesta tulumaksu kinnipidamisel näitleja tulumaksuvaba miinimumi. ENL ei vastuta näitleja kohustuse eest tasuda tulumaksu juurdemakseid, kui näitleja aasta kogutulu ületab tema maksuvaba tulu.
6. **õigused ja kohustused**
   1. *Näitleja kohustub:*
      1. täitma ENL-i põhikirja ja ENL-i organite õiguspäraseid otsuseid;
      2. tasuma ENL liikmeks astumisel sisseastumismaksu ja iga-aastast liikmemaksu, vastavalt ENL põhikirjale ja ENL-i organite otsustele;
      3. lepingu kehtivuse ajal loovutatud näitleja varalisi õigusi ise mitte teostama ja nimetatud loovutatud näitleja varalisi õigusi ühelegi teisele isikule peale ENL-i mitte üle andma (loovutama) ega andma ise ühelegi teisele isikule luba (litsentsi) näitleja esituse ega loovutatud näitleja varaliste õiguste kasutamiseks;
      4. registreerima ENL-is viimase poolt kehtestatud korras kõik lepingu sõlmimise hetkeks olemasolevad (so juba esitatud) näitleja esitused ja lepingu kehtivuse ajal tulevikus esitatavad näitleja esitused ning tagama, et esitatud informatsioon oleks tõene, ammendav, ajakohane ja korrektne;
      5. teatama viivitamatult kirjalikult igasugustest muudatustest ENL-ile esitatud informatsioonis, sh lepingus näitleja kohta märgitud andmete muutumisest, esitades ENL-ile uued kehtivad andmed.
   2. *Näitleja õigused:*
      1. näitlejale laienevad ja on tagatud kõik autoriõiguse seaduses kollektiivse esindamise organisatsioonide liikmetele ette nähtud õigused ja garantiid;
      2. näitlejal on õigus saada ENL-ilt üldist teavet õigustest saadavate tasude kogumise, suuruse, jaotamise, väljamaksmise, ENL liikmete ühistes huvides kasutamise ja sellest mahaarvamiste tegemise ja vastavate ENL-i organite otsuste kohta ning täpseid andmeid näitlejale jaotamisele ja väljamaksmisele kuuluva saadaoleva summa kohta. ENL kohustub näitlejale vastavat informatsiooni andma.
7. **Isikuandmete töötlemine**
   1. Lepingule allakirjutamisega annab näitleja ENL-ile õiguse tema isikuandmete töötlemiseks lepingu täitmiseks vajalikus ulatuses ja eesmärgil.
   2. ENL kogub ja töötleb peamiselt isikuandmeid, mille näitleja on ise lepingut sõlmides ja ette valmistades või lepingu täitmise käigus ENL-ile edastanud. Eelkõige on sellisteks isikuandmeteks näitleja identifitseerimist võimaldavad andmed (nimi, isikukood, sünniaeg, varjunimi, pseudonüüm, foto) ja kontaktandmed (elukohateave, telefoninumber, e-posti aadress, pangarekvisiidid jms).
   3. ENL töötleb näitlejaga seonduvaid isikuandmeid näitlejaga sõlmitud lepingu täitmiseks ja loovutatud näitleja varaliste õiguste kollektiivseks teostamiseks, õigustest saadud ja kogutud tasude jaotamiseks ja väljamaksmiseks, õigusaktidest kollektiivse esindamise organisatsioonile tulenevate kohustuste täitmiseks, ENL-i liikmetega ja esindatavatega suhtlemiseks, ENL üldkoosoleku kokkukutsumiseks ja läbiviimiseks, ENL juriidiliste kohustuste täitmiseks ja ENL õigustatud huvides. Kirjeldatud viisil isikuandmete töötlemiseks ei ole õigusaktidest tulenevalt vaja näitleja poolt eraldi antavat nõusolekut. Näitlejal ei ole võimalik keelduda ENL-iga lepingut sõlmides sellisel viisil isikuandmete töötlemisest, kuna vastupidisel juhul oleks ENL-il võimatu täita lepingut ja õigusaktidest kollektiivse esindamise organisatsioonile tulenevaid kohustusi ning loovutatud näitleja varalisi õigusi kollektiivselt teostada.
   4. ENL-il on õigus edastada näitleja identifitseerimist võimaldavaid andmeid (nimi, isikukood, sünniaeg, varjunimi, pseudonüüm, foto) ka teistele kollektiivse esindamise organisatsioonidele ja loovutatud näitleja varaliste õiguste kasutajatele (sh ka kolmandatesse riikidesse) seoses loovutatud näitleja varaliste õiguste kollektiivse teostamisega (koostöö tegemine teiste kollektiivse esindamise organisatsioonidega, näitleja esituse kasutamise lubamine, loovtatud näitleja varaliste õiguste rikkumiste kaitse jms). Samuti on ENL-il õigus avaldada näitleja nimi, varjunimi ja pseudonüüm ENL-i liikmete ja esindatavate näitlejate andmekogus ENL-i Interneti kodulehel www.enliit.ee.
   5. ENL järgib isikuandmete töötlemisel lepingut ja kehtivaid õigusakte (Euroopa Liidu isikuandmete kaitse üldmäärust 2016/679 ja isikuandmete kaitse seadust).
8. **Vastutus**
   1. Lepinguga enesele võetud kohustuste täitmata jätmise või mittenõuetekohase täitmise eest vastutavad pooled lepinguga ja seadustega ettenähtud korras ja ulatuses.
   2. Lepingu rikkumiseks loetakse eelõige, kui näitleja poolt lepingus antud kinnitused ei ole vastanud tõele või kui näitleja on andnud näitleja esituste ja nendega seonduvate loovutatud näitleja varaliste õiguste kohta eksitavat informatsiooni või ei ole esitanud lepingus sätestatud kohustuslikku informatsiooni (eelkõige näitleja esituste kohta).
   3. Näitleja kohustub lahendama kõikvõimalikud vaidlused kolmandate isikutega, mis on tingitud sellest, et näitleja poolt lepingus antud kinnitused või teave näitleja esituste kohta ei ole vastanud tõele. Näitlejal on õigus saada vastavate kolmandate isikutega vaidluste lahendamisel ENL-ilt konsultatsiooni ja nõu.
9. **Lepingu kehtivus ja lõppemine**
   1. Leping jõustub selle mõlema poole poolt allkirjastamise kuupäevast. ENL allkirjastab lepingu pärast ENL-i juhatuse või muu pädeva ENL-i organi otsust, millega on otsustanud näitleja ENL-i liikmeks vastu võtta. Kui ENL-i juhatus või muu ENL-i pädev organ keeldub näitlejat ENL-i liikmeks vastu võtmast, siis ENL lepingut ei allkirjasta ja leping ei jõustu.
   2. Leping sõlmitakse määramata tähtajaks.
   3. Lepingu lõpetamine võib toimuda poolte kirjalikul kokkuleppel.
   4. Näitlejal on õigus leping ennetähtaegselt üles öelda iga kalendriaasta 31. detsembrist, teatades sellest ENL-ile kirjalikult vähemalt 4 kuud ette.
   5. Lisaks seaduses sätestatud alustele on ENL-il õigus leping erakorraliselt ühepoolselt kohe üles öelda juhul, kui näitleja rikub lepingut, esitab näitleja esituste registreerimisel ENL-ile valeandmeid või kahjustab oma tegevusega ENL-i või selle liikmete huve.
   6. Kui näitleja ENL-i liikmelisus lõppeb, siis loetakse leping automaatselt ilma etteteatamiseta lõppenuks alates selle aasta 31. detsembrist, kui näitleja ENL-i liikmelisus lõppes, st sellisel juhul kehtib leping jooksva aasta lõpuni.
10. **Lõppsätted**
    1. Lepingule, samuti lepingust tulenevatele õigussuhetele kohaldatakse Eesti Vabariigi seadusi.
    2. Lepingus on sätestatud kõik lepingus ettenähtud ja poolte poolt vajalikuks peetud asjaolud ja kokkulepped. Lepingu sõlmimisega kaotavad kehtivuse kõik poolte varasemad tahteavaldused ja kokkulepped, mis ei sisaldu lepingus või on sellega vastuolus.
    3. Kui lepingust ei tulene teisiti, siis kehtivad kõik lepingu muudatused ja täiendused ainult tingimusel, et need on vormistatud kirjalikus vormis ning poolte poolt allkirjastatud. ENL-il on õigus teha ühepoolselt lepingusse muudatusi, mis tulenevad rahvusvaheliste õigusaktide muutmisest, Eesti Vabariigi õigusaktide (eelkõige autoriõiguse seaduse) muutmisest või ENL-i põhikirja või muude ENL organite otsustest tulenevate ENL-i tegevuse põhimõtete muutmisest. Vastavatest lepingu muudatustest kohustub ENL teatama näitlejale kirjalikult vähemalt 1 kuu ette ning need ühepoolselt sisse viidud muudatused jõustuvad vastavas ENL teates nimetatud tähtpäeval, kuid mitte enne käesolevas lepingu punktis sätestatud etteteatamise tähtaja möödumist.
    4. Lepingu täitmisel või tõlgendamisel tekkivad vaidlused püütakse esmajärgus lahendada läbirääkimiste teel. Kui see ei õnnestu, siis lahendatakse vaidlused Eesti Vabariigi õigusaktide alusel Eesti Vabariigi kohtutes. Esimese astme kohtuks vaidluste lahendamisel on poolte kokkuleppel Harju Maakohus Tallinnas. Kohtualluvuse kokkulepe on sõlmitud ka juhuks, kui kostjana määratletav pool viib pärast kokkuleppe sõlmimist välisriiki üle oma tegevuskoha või asukoha või asub elama välisriiki või kui tema tegevus-, elu-, asu- või viibimiskoht ei ole hagi esitamise ajal teada.
    5. Leping on koostatud eesti keeles ja sõlmitud elektroonilises vormis digitaalse allkirjastamise teel ning edastatud kummalegi poolele.

**Näitleja: ENL:**

*/allkirjastatud digitaalselt/ /allkirjastatud digitaalselt/*

[sisestada näitleja nimi] Tõnn Lamp

Juhatuse liige, Eesti Näitlejate Liit MTÜ